એ સદીમાં થયેલાં બે વિશ્વયુદ્ધોમાં કેટલા માણસો રીંગણાં-બટાટા-દૂધીની માફક વધેરાયાં? હિટલરે કેટલા યહૂદીઓને ગેસ ચેમ્બરમાં જીવતાં ભૂંજી માર્યા? સ્ટેલિને પોતે રશિયાની ક્રાંતિ દરમિયાન એક કરોડ માણસની હત્યા કરી હતી એવી વાત મોસ્કોમાં મહેમાન બનેલા ચર્ચિલને કરી હતી (માર્ટિન ગિલ્બર્ટના પુસ્તક ‘રોડ ટુ વિક્ટરીઃ વિન્સ્ટન એસ. ચર્ચિલ’માંથી). માઓ ઝેડોંગના કલ્ચરલ રેવોલ્યુશન દરમિયાન લાખો માણસને મૃત્યુના મોંમાં ધકેલી દેવામાં આવ્યા. કમ્બોડિયામાં હત્યાનાં લોહિયાળ ખેતરો સર્જાયાં અને હજારો માણસો કપાયા. વિયેતનામ યુદ્ધ દરમિયાન કેટલા હણાયા? એ યુદ્ધ દરમિયાન કેટલી વિયેતનામી યુવતીઓ અમેરિકન સૈનિકોને કારણે સગર્ભા બની? ઇરાક અને ઈરાન વચ્ચે યુદ્ધ થયું તેમાં કેટલા હોમાયા? આ બધાનો આંકડો નાનો નથી.